Diari Oficial de la Generalitat Valenciana


Sumari del DOGV 3748, del 12-05-2000 (2000/3715)

ORDRE de 4 de maig de 2000, de la Conselleria d'Ocupació, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i l'assistència per a l'autoocupació.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/05/04/(1)/dof/vci/html**

### Dades del document

Número de DOGV
:   3748

Data del DOGV
:   12-05-2000

Secció del DOGV
:   I. DISPOSICIONS GENERALS

Número del document
:   2000/3715


Data del document
:   04-05-2000

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'ocupació
    * creació d'ocupació
    * orientació professional
    * legislació

ORDRE de 4 de maig de 2000, de la Conselleria d'Ocupació, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i l'assistència per a l'autoocupació. [2000/3715]
  
L'Ordre del Ministeri de Treball i Afers Socials de 20 de gener de 1998 (BOE de 23 de gener de 1998), modificada per l'Ordre de 4 de febrer de 2000 (BOE d'11 de febrer), estableix les bases reguladores per a la concessió de subvencions per a la realització d'accions d'orientació professional per a l'ocupació i l'assistència a l'autoocupació.
  
El Reial Decret 2.673/1998, d'11 de desembre, de Traspàs a la Comunitat Valenciana de la Gestió realitzada per l'Institut Nacional d'Ocupació en l'àmbit del Treball, l'Ocupació i la Formació, publicat en el Butlletí Oficial de l'Estat del 29 de desembre de 1998, estableix en el punt B.2.a) de l'annex que es traspassen a la Generalitat Valenciana les actuacions de gestió i control en l'àmbit de la Comunitat Valenciana de les subvencions i les ajudes públiques de la política d'ocupació que atorga l'administració de l'estat mitjançant l'Institut Nacional d'Ocupació (INEM), entre les quals s'inclouen les subvencions que regula l'Ordre citada en el paràgraf anterior.
  
L'Ordre de 27 de maig de 1999, de la Conselleria d'Ocupació, Indústria i Comerç, establia les bases reguladores per a la concessió de subvencions per a la realització d'accions d'orientació professional per a l'ocupació i l'assistència a l'autoocupació.
  
Per Decret 80/1999, de 23 de juliol, del Govern Valencià, es crea la Conselleria d'Ocupació, departament encarregat de gestionar els diversos àmbits i programes que tenen com a finalitat promoure la creació d'ocupació, mitjançar en el mercat de treball, disciplinar les relacions sociolaborals i incrementar la qualificació professional de la població activa.
  
Atés que, d'una banda, és necessari adaptar l'Ordre de 27 de maig de 1999 a la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 12, de 14 de gener de 1999), i que d'altra és necessari adaptar novetats introduïdes per l'Ordre de 4 de febrer de 2000, per la qual es modifiquen determinats articles de l'Ordre de 20 de gener de 1998, per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i l'assistència a l'autoocupació (BOE n. 36, d'11 de febrer de 2000), s'observa la necessitat d'establir unes noves bases reguladores de la concessió de les subvencions a la recerca de criteris de seguretat jurídica, amb la finalitat d'evitar que hi haja una regulació dispersa en diversos textos.
  
Per això, i en virtut de les facultats que em confereixen l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana
  
Ordene
  
Article 1. Objecte de les subvencions
  
Aquesta ordre té com a objecte establir les bases per a la concessió de subvencions per part de la Conselleria d'Ocupació a entitats col·laboradores que realitzen accions d'orientació professional per a l'ocupació i l'assistència per a l'autoocupació, articulades en itineraris d'inserció ocupacional i adreçades a millorar les possibilitats d'ocupació de les persones demandants d'ocupació inscrites en les oficines d'Ocupació o en les agències de col·locació autoritzades d'acord amb allò establit en l'article 16.2 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE núm. 75, de 29 de març), i en el Reial Decret 735/1995, de 5 de maig (BOE núm. 109, de 8 de maig), pel qual es regulen les agències de col·locació sense finalitat lucrativa i els servicis integrats per a l'ocupació.
  
Article 2. Entitats col·laboradores
  
A l'efecte d'aquesta ordre, s'entén per entitats col·laboradores les que, tenint personalitat jurídica pròpia i sense ànim de lucre, realitzen les accions d'orientació professional, d'acord amb allò previst en aquesta norma.
  
Article 3. Tipus d'accions
  
1. Les accions a què fa referència l'article 1 inclouen:
  
a) Les que, mitjançant la informació, l'orientació, l'acompanyament o altres procediments, faciliten la millora de la posició en el mercat de treball de la persona demandant d'ocupació i la recerca d'aquesta per compte d'altri.
  
b) Les que, mitjançant informació, motivació, assessorament o d'altres procediments, faciliten la detecció i la dinamització d'iniciatives d'autoocupació en demandants d'ocupació.
  
2. Mitjançant una ordre del conseller d'Ocupació, es publicaran anualment en el Diari Oficial de la Generalitat Valenciana:
  
a) Les línies de crèdit i l'import global màxim destinat a la concessió de les subvencions previstes en aquesta ordre.
  
b) Les necessitats d'actuació que han d'executar les entitats col·laboradores.
  
c) El termini de presentació de sol·licituds.
  
d) El període d'execució de les accions.
  
e) Les especificacions tècniques d'acord amb les quals es realitzarà el desplegament de les accions, individuals o col·lectives, en què es detallaran, com a mínim:
  
- Mètodes i instruments que s'utilitzaran per a la realització de les accions.
  
- Requisits que ha de reunir el personal tècnic que imparteix les accions i els mètodes que s'utilitzen per a la selecció.
  
- Instal·lacions i material necessaris per al desplegament de les accions.
  
f) La manera en què la realització de les activitats haurà d'estar correctament identificada o senyalitzada, tot utilitzant el model de logotip corporatiu que es determine.
  
Article 4. Quantia de les subvencions
  
1. La Conselleria d'Ocupació subvencionarà les retribucions totals i la cotització empresarial a la Seguretat social per tots els conceptes del personal necessari per a l'execució de les accions depenent de les normes legals i reglamentàries del conveni col·lectiu aplicable, o d'acord amb la normativa d'aplicació en les administracions públiques per a personal funcionari, en les quanties següents:
  
a) Per als tècnics i les tècniques, les retribucions establides en la respectiva normativa d'aplicació per a cada categoria, grau o grup professional, fins a 4.000.000 de pessetes per any.
  
b) Per al personal de suport, les retribucions establides en la respectiva normativa d'aplicació per a cada categoria, grau o grup professional, fins a 2.800.000 pessetes per any.
  
c) Les quantitats màximes indicades en els apartats a) i b) s'actualitzaran cada any natural, d'acord amb l'evolució que tinga l'Índex de Preus al Consum publicat anualment pel Ministeri d'Economia i Hisenda. La Conselleria d'Ocupació publicarà, al seu torn, en el Diari Oficial de la Generalitat Valenciana, les citades quantitats màximes constitutives de l'import de les subvencions que calga concedir, amb l'actualització que pertoque.
  
2. Les retribucions es refereixen a la prestació de servicis a jornada completa, i s'adaptaran proporcionalment a la jornada que es realitze en cas que la prestació de servicis siga a temps parcial.
  
3. La Conselleria d'Ocupació subvencionarà un 25% més de la quantia que resulte de la subvenció per retribucions prevista en l'apartat 1 en concepte de:
  
a) Despeses generals, materials i tècniques que es generen en l'execució de les accions.
  
b) Despeses que s'originen per dietes i desplaçaments necessaris per al desplegament de les accions, fins al màxim establit per a tots dos conceptes en l'administració general de l'estat, o en les normes legals i reglamentàries en els corresponents convenis col·lectius d'aplicació o contracte de treball, en el cas que aquests establisquen quanties inferiors.
  
4. L'import de les subvencions no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions o ens públics o privats, nacionals o internacionals, supere el cost de l'activitat que ha de realitzar el beneficiari. En aquests casos, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat realitzada.
  
Article 5. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en aquesta ordre hauran d'adreçar-se a la Direcció General d'Intermediació Laboral, i es presentaran en duplicat exemplar en els corresponents servicis territorials d'Intermediació Laboral o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini que s'indique en l'Ordre a què fa referència l'article 3.2.
  
2. Les sol·licituds es formalitzaran en el model oficial que s'indique, i caldrà adjuntar-hi la documentació següent:
  
a) Còpia compulsada de l'escriptura pública de constitució i dels corresponents estatuts i, si escau, de modificació de l'entitat, inscrites en el registre corresponent, llevat que es tracte d'una administració pública.
  
b) Còpia compulsada de la targeta d'identificació fiscal, llevat que es tracte d'una administració pública.
  
c) Còpia compulsada de l'escriptura on consten els poders de la persona que realitza la sol·licitud.
  
d) Declaració responsable d'altres ajudes públiques sol·licitades o concedides per a la mateixa finalitat, si n'hi haguera.
  
e) Projecte memòria de les accions que cal realitzar, on s'indique:
  
- L'àmbit territorial i/o funcional d'actuació i els col·lectius específics d'actuació;
  
- El període durant el qual es realitzaran les accions.
  
- El nombre de persones que cal atendre.
  
- Els recursos tècnics, humans i materials requerits per les especificacions tècniques previstes en l'ordre anual d'aquesta Conselleria a la qual fa referència el número 2 de l'article 3 d'aquestes bases, tot delimitant dins d'aquests els que disposa l'entitat en el moment de la sol·licitud i els que incorporarà abans del començament de les accions.
  
- La descripció dels procediments de gestió i de seguiment de les accions.
  
- L'experiència en el desenvolupament de les accions sol·licitades.
  
- El pressupost, amb especificació del cost del personal tècnic i de suport i de les despeses generals materials i tècniques.
  
- Els sistemes d'avaluació dels servicis que cal realitzar a les persones demandants d'ocupació.
  
f) Certificat acreditatiu d'estar al corrent de les obligacions tributàries i davant de la Seguretat social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa del qual s'haurà d'estendre a la data d'acabament de presentació de sol·licituds.
  
g) Dades de domiciliació bancària d'acord amb el model facilitat a aquest efecte (Fitxa de Manteniment de Tercers), llevat que s'hagen presentat abans davant de la Conselleria d'Ocupació i no n'hi haja hagut variacions. En aquest últim cas, n'hi haurà prou amb comunicar a l'entitat bancària el número de comte corrent on es desitja rebre la subvenció.
  
3. Quan la sol·licitud no reunisca els requisits indicats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan no s'acompanye la documentació que d'acord amb aquesta ordre siga exigible, es requerirà la persona interessada perquè en el termini de 10 dies esmene la falta o presente els documents preceptius, amb la indicació que si no ho fa així, es considerarà que desisteix en la seua petició, amb la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Valoració de les sol·licituds
  
Els criteris de valoració de les sol·licituds admeses seran els següents:
  
a) Accions desplegades en el marc de convenis de col·laboració que hi haja amb aquesta o amb altres administracions públiques, o amb entitats que tinguen com a objecte la integració de polítiques actives d'ocupació.
  
b) Coordinació i integració de les accions d'orientació professional i d'autoocupació amb unes altres de qualificació professional, formació ocupacional, escoles taller i cases d'oficis, tallers d'ocupació, foment de la contractació o d'iniciatives d'activitats, i d'altres que faciliten a la persona demandant d'ocupació seguir un itinerari personal d'inserció laboral.
  
c) Cobertura territorial de les necessitats, especialment en aquelles localitats on els mitjans propis de la Direcció General d'Intermediació Laboral siguen insuficients per a atendre les necessitats d'actuació.
  
d) Experiència de la institució o de l'entitat en el desplegament de les accions sol·licitades. Es valorarà positivament la bona execució de les sancions i negativament la deficient.
  
e) Recursos tècnics, humans i materials que superen els mínims exigits en les especificacions tècniques en el moment de la sol·licitud.
  
f) Procediments de gestió i de seguiment de les accions que asseguren un flux adequat de participants i que garantisquen un augment de càrregues de treball per a la Direcció General d'Intermediació Laboral.
  
g) Reducció en el cost per persona atesa per economia, eficiència o concurrència d'unes altres subvencions.
  
h) Sistemes d'avaluació dels servicis a les persones demandants d'ocupació que posen de manifest la qualitat d'aquests.
  
2. La puntuació corresponent a cada criteri dels anteriors serà l'establida en l'ordre de convocatòria.
  
3. La Direcció General d'Intermediació Laboral, mitjançant els serveis territorials, verificarà el compliment dels requisits exigits en l'Ordre amb la realització de les visites necessàries, la qual cosa determinarà l'aprovació o la denegació de les sol·licituds. En les entitats que hagen actuat en anys anteriors, s'hi tindrà en compte per a l'admissió de sol·licituds la suficiència demostrada en l'execució de les accions i en el respecte de les especificacions tècniques.
  
Article 7. Acabament del procediment
  
1. La Direcció General d'Intermediació Laboral podrà demanar de l'entitat sol·licitant l'aportació addicional d'uns altres documents o dades d'aclariment que crega necessaris per a resoldre la sol·licitud presentada.
  
2. La competència per a conéixer i resoldre sobre les sol·licituds formulades correspon al conseller d'Ocupació.
  
3. El termini per a resoldre i notificar la resolució procedent serà de 30 dies comptadors des de l'endemà de l'acabament del termini de presentació de sol·licituds.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb allò previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, tot això sense perjudici que continue l'obligació legal de resoldre sobre la petició formulada.
  
5. La resolució de concessió de les ajudes contindrà, com a mínim, els aspectes següents:
  
a) identificació de l'entitat col·laboradora,
  
b) àmbit territorial de desplegament de les accions,
  
c) període previst de realització de les accions,
  
d) tipus d'accions que cal realitzar,
  
e) nombre de persones beneficiàries que cal atendre,
  
f) nombre previst de tècnics i tècniques que cal contractar i cost total,
  
g) nombre previst de personal de suport que cal contractar i cost total,
  
h) quantitat màxima de despeses generals materials i tècnics, i
  
i) qualsevol altra especificació que es crega oportuna.
  
6. Les resolucions que es dicten a l'empara d'aquestes bases reguladores es notificaran a les persones interessades en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener. Aquestes resolucions finalitzaran la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb allò establit en l'article 14 de la Llei 29/1998, de 13 de juliol, de la Jurisdicció Contenciosa Administrativa, i tot això sense perjudici del que diuen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar-ne, si escau, qualsevol altre que creguen procedent.
  
Davant de la desestimació per silenci administratiu, contra l'acte presumpte s'hi podrà interposar idèntic recurs en el termini de sis mesos comptadors des que finalitze el termini que, per a dictar i notificar la resolució expressa, s'esmenta en el número 3 d'aquest article, tot això de conformitat amb allò indicat en l'article 46.1 de la Llei 29/1998, de 13 de juliol, de la Jurisdicció Contenciosa Administrativa, i sense perjudici del que disposen els articles 116 i 117 esmentats més amunt.
  
Article 8. Resolució d'incidències
  
1. L'òrgan competent per a la concessió de les subvencions previstes en aquesta ordre resoldrà les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar, de manera immediata, altres ajudes públiques o privades que haja obtingut o sol·licitat després de la data de presentació de la sol·licitud.
  
Article 9. Selecció i contractació del personal per a la realització d'accions
  
1. La Direcció General d'Intermediació Laboral, mitjançant els corresponents servicis territorials d'Intermediació Laboral, una vegada dictada la resolució estimatòria, realitzarà, en col·laboració amb l'entitat col·laboradora, la selecció de tècnics i tècniques per al desplegament de les accions, d'acord amb les especificacions tècniques a què fa referència la lletra e) de l'article 3 d'aquestes bases. Amb aquesta finalitat, es constituirà una comissió mixta de Selecció, composta per cinc membres, tres nomenats pel corresponent servici territorial d'Intermediació Laboral i dos per part de l'entitat col·laboradora, i presidida per una de les persones representants del servici territorial d'Intermediació Laboral.
  
2. Les entitats col·laboradores podran proposar persones candidates a la comissió mixta de Selecció.
  
3. Els corresponents servicis territorials d'Intermediació Laboral realitzaran, quan siga necessari, la formació inicial dels tècnics i de les tècniques seleccionats. També organitzarà, amb mitjans propis o aliens, el perfeccionament i l'actualització formativa del citat personal tècnic que imparteix les accions.
  
Article 10. Pagament de la subvenció
  
1. Les persones beneficiàries de les subvencions hauran d'acreditar abans del cobrament i en la manera establida legalment, que estan al corrent en el compliment de les obligacions tributàries i de la Seguretat Social.
  
2. La Conselleria d'Ocupació pagarà el total de l'import de la subvenció concedida i justificada a l'acabament de les accions.
  
No obstant això, la Conselleria d'Ocupació, d'acord amb la sol·licitud que presente l'entitat col·laboradora, podrà pagar com a avançament de pagament de la subvenció concedida, fins al 100% d'aquesta, sempre que aporte abans:
  
a) Certificat de l'inici de les accions per part de l'entitat col·laboradora, d'acord amb el model normalitzat.
  
b) Aval bancari o dipòsit en efectiu de l'entitat beneficiària per la quantitat avançada, constituït aquest d'acord amb la normativa vigent en els servicis territorials de la Conselleria d'Economia i Hisenda.
  
Estan eximides de presentar la documentació citada en la lletra b) d'aquest article les persones jurídiques previstes en les lletres c) i d) de l'article 16 de la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV de 31 de desembre de 1998), i les entitats que justifiquen que estan legalment exemptes de la presentació de garanties.
  
3. Quan alguna de les accions no puga realitzar-se dins de l'any natural de l'exercici pressupostari en què va ser concedida la subvenció, la proposta de pagament de la totalitat de la subvenció es realitzarà abans del 31 de desembre del citat any natural, amb la presentació prèvia d'aval bancari o depòsit en efectiu per la quantitat total de la subvenció.
  
En aquest cas, les accions podran realitzar-se fins al 31 de març de l'any natural següent a la concessió, per a la qual cosa el projecte conjunt d'actuacions haurà d'haver començat abans del 31 de desembre de l'exercici en què va ser concedida la subvenció.
  
Article 11. Liquidació final
  
1. Una vegada acabada l'execució de les accions, l'entitat col·laboradora comunicarà aquest fet als corresponents servicis territorials d'Intermediació Laboral en els tres dies següents amb la presentació, en el termini d'un mes comptador des de l'acabament, de la liquidació final de les despeses realitzades en el model que dispose la Direcció General d'Intermediació Laboral que contindrà, si més no, els aspectes següents:
  
a) Accions realitzades amb especificació de les persones demandants d'ocupació ateses en cadascuna d'elles.
  
b) Les despeses realitzades desagregades per conceptes.
  
c) Reintegrament, si és el cas, dels fons no utilitzats.
  
d) Memòria justificativa de l'execució del projecte.
  
2. L'entitat col·laboradora haurà d'aportar els justificants de despeses originals.
  
3. Podran ser objecte de justificació i del corresponent pagament les actuacions realitzades per les entitats col·laboradores que, tot ajustant-se a allò descrit en l'article 3, hagen sigut iniciades i acabades per les persones demandants d'ocupació. Així mateix, podran ser objecte de justificació i de pagament les accions que, tot i ser iniciades per les persones demandants d'ocupació, no les hagen acabades per causa no imputable a l'entitat col·laboradora, bé per abandonament de la citada persona, bé per unes altres causes prou acreditades davant de la Direcció General d'Intermediació Laboral, en els termes que s'establisquen en la corresponent ordre de convocatòria.
  
4. En la liquidació final de la subvenció, l'entitat podrà justificar les despeses en retribucions de tot el personal tècnic que realitze accions, amb el límit màxim de multiplicar el mòdul tipus establit en l'article 4.0.a) d'aquesta ordre, o la quantitat resultant, d'acord amb el temps de contracte, pel nombre total del citat personal.
  
Article 12. Obligacions de les entitats col·laboradores
  
Les entitats col·laboradores hauran de complir també les obligacions següents:
  
a) Presentar davant dels servicis territorials d'Intermediació Laboral la planificació d'actuacions que cal realitzar amb una antelació mínima de 15 dies respecte de l'inici d'aquestes.
  
b) Actualitzar els historials de les persones demandants ateses, amb la incorporació dels resultats dels servicis prestats. Per a aquesta finalitat, utilitzaran el personal de suport la contractació del qual se subvenciona.
  
c) Comunicar als servicis territorials d'Intermediació Laboral les persones demandants ateses en les diverses accions tot utilitzant les fitxes de control d'accions el format i les característiques de les quals seran proporcionades per la Direcció General d'Intermediació Laboral.
  
Aquestes fitxes de control signades per les persones participants, juntament amb els fulls de resum de les accions corresponents, es presentaran cada dos mesos als servicis territorials d'Intermediació Laboral perquè siguen compulsades. Una vegada acabades les accions, s'hi adjuntarà un exemplar de totes a la sol·licitud de liquidació final per a justificar les accions realitzades i les persones demandants ateses en cada acció. Tot això sense perjudici del registre informàtic d'aquestes dades de manera contínua, a mesura que es realitzen les accions, per a facilitar-ne la gestió.
  
d) Comunicar als servicis territorials d'Intermediació Laboral els resultats obtinguts mitjançant els sistemes d'avaluació dels servicis prestats el format i les característiques dels quals facilitarà la Direcció General d'Intermediació Laboral.
  
e)Comunicar a la Direcció General d'Intermediació Laboral qualsevol alteració de les condicions tingudes en compte per a la concessió de la subvenció i, en tot cas, qualsevol altra ajuda pública o privada que haja sol·licitat o obtingut per a idèntic fi, després de la data de presentació de la sol·licitud.
  
f) Facilitar en el termini màxim de deu dies les dades que la Direcció General d'Intermediació Laboral requerisca per al desenvolupament i el resultat de les accions.
  
g) Indicar la condició d'acció subvencionada i el cofinançament per part del Fons Social Europeu.
  
h) No rebre cap quantitat de les persones que participen en les accions.
  
Article 13. Seguiment i control
  
1. Correspondrà a la Direcció General d'Intermediació Laboral, mitjançant els servicis territorials d'Intermediació Laboral, dur a terme la funció de control de les subvencions concedides i l'avaluació i el seguiment de les accions realitzades.
  
2. L'entitat col·laboradora està sotmesa a les actuacions de comprovació i de seguiment que realitze la Direcció General d'Intermediació Laboral i, si escau, la Inspecció de Treball i Seguretat Social. També està sotmesa a les accions de control financer que puga realitzar la Intervenció General, el Tribunal de Comptes i la Comissió i el Tribunal de Comptes de la Unió Europea.
  
Article 14. Minoració i resolució de les subvencions concedides
  
1. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions i d'ajudes atorgades per unes altres administracions o ens públics o privats, podran originar la modificació de la resolució de concessió.
  
2. Procedirà el reintegrament de les quantitats rebudes i l'exigència de l'interés de demora des del moment del pagament de la subvenció, en els casos següents:
  
a) Incompliment de l'obligació de justificar la realització de l'activitat.
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment per part de l'entitat col·laboradora de les obligacions indicades en aquesta ordre.
  
3. També procedirà el reintegrament per part de l'entitat col·laboradora de les quantitats següents:
  
a) Les corresponents a accions no realitzades per causes no imputables a l'entitat col·laboradora.
  
b) Les que sobrepassen el cost de l'activitat realitzada.
  
c) Les que sobrepassen la quantitat que cal rebre per les accions realitzades, una vegada deduïdes altres subvencions o ajudes rebudes per l'entitat col·laboradora per a la mateixa finalitat.
  
4. Els casos previstos en aquest article originaran la incoació d'un procediment de reintegrament de l'import total o parcial de la subvenció concedida, per part de l'òrgan competent per a concedir la subvenció. La incoació del procediment es comunicarà a la persona beneficiària de la subvenció, igual que els fets, perquè hi fomule al·legacions i presente els documents o les justificacions que considere pertinents.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a cada exercici econòmic.
  
En compliment d'allò establit per l'article 47.11 del Text Refós de la Llei d'Hisenda Pública de la Generalitat Valenciana, cada convocatòria fixarà la línia o les línies de subvenció que les financen i l'import global màxim que s'hi destina.
  
Segona
  
Donat cas que els documents que han d'acompanyar la sol·licitud de concessió de les ajudes ja estigueren en qualsevol òrgan de l'administració que actua, la persona sol·licitant podrà acollir-se a allò establit en l'apartat f) de l'article 35 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, sempre que faça constar la data i l'òrgan o la dependència en què van ser presentats i que no hagen passat més de cinc anys des de l'acabament del procediment a què pertanyen.
  
En els casos d'impossibilitat material d'obtenir el document, l'òrgan competent podrà requerir a la persona sol·licitant que el presente o, si hi manca, que acredite per uns altres mitjans els requisits a què fa referència el document.
  
Tercera
  
Per a allò no previst en aquesta ordre, hi valdrà el que indica l'Ordre de 20 de gener de 1998, modificada per l'Ordre de 4 de febrer de 2000 (BOE d'11 de febrer), per la qual s'estableixen les bases reguladores per a la concessió de subvencions per a la realització d'accions d'orientació professional i assistència per a l'autoocupació (BOE de 23 de gener de 1998).
  
Disposició transitòria
  
Única
  
No serà d'aplicació aquesta ordre a les accions iniciades o realitzades abans que entre en vigor, sinó que es regiran per la normativa anterior.
  
Disposició derogatòria
  
Única
  
Queda derogada l'Ordre de 27 de maig de 1999 (DOGV núm. 3.522, de 22 de juny de 1999), de la Conselleria d'Ocupació, Indústria i Comerç, per la qual s'establien les bases reguladores per a la concessió de subvencions per a la realització d'accions d'orientació professional per a l'ocupació i l'assistència per a l'autoocupació.
  
Disposicions finals
  
Primera
  
Es faculta el director general d'Intermediació laboral perquè dicte totes les instruccions o les resolucions que considere oportunes per al desplegament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Valencia, 4 de maig de 2000
  
El conseller d'Ocupació,
  
RAFAEL BLASCO CASTANY


Còpia Permalink ELI